ET Euroopa Liidu Teataja C 320/27

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2009/C 320/14

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

Muutmistaotlus vastavalt artiklile 9

„CASTELMAGNO”

EÜ nr: IT-PDO-0217-0006-17.03.2006

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus —  Toote kirjeldus —  Geograafiline piirkond — Päritolutõend — Tootmismeetod —  Seos piirkonnaga — Märgistus —  Riiklikud nõuded —  Muu (täpsustada)

2. Muudatus(t)e liik:

—  Koonddokumendi või kokkuvõtte muutmine — Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Päritolutõend:

Lisatud on teave toote jälgitavuse kohta, mida endine spetsifikaat ei sisaldanud.

3.2. Tootmismeetod:

Täpsustatud on lamba- ja/või kitsepiima sisaldus protsentides, mida võib juustu valmistamiseks vajaduse korral lehmatoorpiimale lisada.

Määratletud on veiste genotüübid, kelle piima „Castelmagno” juustu tootmiseks kasutatakse.

Lisatud on teave sööda ja keelatud toidu, samuti lisasööda kohta.

Täpsustatakse, et piim peab pärinema kõige rohkem neljast järjestikusest lüpsist.

Kirjeldatakse üksikasjalikult „Castelmagno” juustu tootmismeetodit põlvest-põlve edasiantud kujul.

Kirjeldatakse lisamärgistust „di alpeggio” kandva „Castelmagno” juustu tootmismeetodit.

Täpsustatakse, et võimalikud rohekassinised sooned juustumassis – omadus, mis on spetsifikaadis alati sisaldunud – võib tuleneda juustude traditsioonilisel viisil (käsitsi pikkade raudvarrastega) läbitorkamisest.

Samuti täpsustatakse, et laagerdumise ajal võib juustusid harjata ja/või pesta looduslike vahenditega, millel ei ole mingit otsest värviandvat mõju, et takistada soovimatute hallitusseente ja lestade arengut.

3.3. Märgistus:

Üksikasjalikult kirjeldatakse juustule vormimise ajal kinnitatavat päritolumärki.

Täpsustatakse, et tervenisti kõrgemal kui 600 meetrit üle merepinna toodetud „Castelmagno” juust võib kanda märgisel märgistust „prodotto della montagna” (mägitoode).

Välja on töötatud vastavusmärk nimetusega sventolina, mis kinnitatakse tootele enne tarbimiseks ringlusse lubamist päritolumärgiga samale küljele. Kirjeldatakse kahe lisamärgistust „prodotto della montagna” või „di alpeggio” („mägikarjamaalt”) sisaldava sventolina mõõtmeid ja värvinõudeid.

Täpsustatakse juustu turustamise viise: seda võib müüa tervelt, lahtilõigatuna, tükkidena või eelpakendatult.

KOKKUVÕTE

NÕUKOGU MÄÄRUS (EÜ) nr 510/2006

„CASTELMAGNO”

EÜ nr: IT-PDO-0217-0006-17.03.2006

KPN ( X ) KGT ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle Politiche Agricole e Forestali Aadress: Via XX Settembre 00187 Roma RM ITALIA Tel +39 0646655106 Faks +39 0646655306 E-post: saco7@politicheagricole.it

2. Taotlejate rühm:

Nimi: Consorzio per la Tutela del Formaggio Castelmagno Aadress: Piazza Caduti 1 12020 Castelmagno (Cuneo) CN ITALIA Tel +39 0171986148 Faks +39 0171986148 E-post: — Koosseis: tootjad/töötlejad ( X ) muud ( )

3. Toote liik:

Klass 1.3. – Juust

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Castelmagno”

4.2. Kirjeldus:

Lehmatoorpiimajuust, millesse võib olla lisatud lamba- ja/või kitsepiima 5–20 % ulatuses. Veised peavad olema genotüübilt Barà Pustertaleri, Bruna, Pezzata Rossa d’Oropa, Pezzata Rossa, Montbéliarde, Grigio Alpina, Piemondi, Valdostana tõugu või nende ristandid.

Kaitstud päritolunimetusega toote omadused, mis tulenevad minimaalsest laagerdumisperioodist (60 päeva) on järgmised: lamedate otstega silindriline kuju, läbimõõduga 15–25 cm. Külje kõrgus on 12–20 cm. Kaal on 2–7 kg. Tegemist on poolkõva pressitud laabijuustuga, mida toodetakse aasta ringi, välja arvatud „di alpeggio” tüüpi juust, mida toodetakse üksnes maist oktoobrini. Koorik ei ole söödav ning varajases laagerdumisetapis on see õhuke, punakaskollast värvi, sile ning tavaliselt kõva ja ühtlane; valmimise käigus muutub selle värv tumedamaks, koorik muutub paksemaks ja krobelisemaks. Juustumass on varajases laagerdumisetapis pärlvalge või hallikasvalge, muutudes seejärel valmimise käigus ookerkollaseks; juustumassi sees võivad olla rohekassinised sooned, mis saadakse ka juustude traditsioonilisel viisil (käsitsi pikkade raudvarrastega) läbitorkamise teel. Varajases laagerdumisetapis on juustumassi struktuur mure, muutudes valmimisel kompaktsemaks. Maitse on varajases laagerdumisetapis peen, hõrk ja mõõdukalt soolane, muutudes küpsemisel täidlasemaks.

Kuivaine minimaalne rasvasisaldus on 34 %.

Juustu võib turustada nii tervelt kui ka lahtilõigatuna, tükkidena või eelpakendatult. Lõikamine ja pakendamine võib toimuda väljaspool geograafilist tootmispiirkonda.

4.3. Geograafiline piirkond:

„Castelmagno” juust peab olema toodetud ja laagerdatud Cuneo provintsi Castelmagno, Pradlevesi ja Monterosso Grana omavalitsusüksuste haldusterritooriumil.

4.4. Päritolutõend:

Tootmisprotsessi igas etapis peab toimuma järelevalve, mille käigus dokumenteeritakse sissetulevad ja väljaminevad tooted. Kõnealune järelevalve ning loomakasvatajate, tootjate/töötlejate, pakendajate ja tükeldajate kandmine kontrolliasutuse hallatavatesse asjaomastesse registritesse, tootmise ja töötlemise kohta registrite pidamine ning kontrolliasutusele toodangu kogustest teatamine tagab toote jälgitavuse ja identifitseerimise (mõlemas suunas kogu tootmisahela ulatuses). Peale selle tuleb funktsionaalselt kontrollida toodetud piima kogust ning toorainet andvaid lehmi ja lambaid/kitsi. Laabi tehniline toimik ja viide kasutatavale partiile peab olema kogu aeg kättesaadav. Samuti peab igal kuul teatama toodetud juustude koguse. Lisamärgistust „di alpeggio” kandvate „Castelmagno” juustude puhul peavad maatükid, kus loomi karjatatakse, olema kantud kontrolliasutuse hallatavasse eriloetellu. Nende maatükkide alusel määratakse kindlaks loomaliigi toodetava piima maksimumkogused, mida võetakse arvesse märgistamisloa väljaandmisel. Karjatamisala suurima potentsiaali hindamisel piimaliitrites tuleb arvesse võtta taimestikku, kasutamise aega, loomaliiki ja loomkoormust. Samuti tuleb mägikarjamaade kohta arvestust pidavale kontrolliasutusele igal aastal teatada karjatamistegevuse alustamisest ja lõpetamisest. Kõiki kõnealustesse registritesse kantud füüsilisi ja juriidilisi isikuid kontrollib kontrolliasutus tootmise spetsifikaadi ja kontrollikava alusel.

Kehtestatud tingimused käsitlevad piima tootmiseks, töötlemiseks ja laagerdamiseks ette nähtud rajatisi. Laudad, milles piima toodetakse, peavad olema registreeritud kooskõlas kehtivate õigusaktidega ning töötlemiskeskustel peab olema ühenduse sertifikaat või otsemüügiga tegelevate ettevõtjate puhul asjakohane kehtivate riiklike õigusaktide alusel välja antud tervishoiuluba.

Enne iga kuu kümnendat kuupäeva tuleb kontrolliasutusele teatada iga põllumajandusettevõtja eelneva kuu jooksul toodetud või laagerdatud juustude arv.

4.5. Tootmismeetod:

Kaitstud päritolunimetusega toote valmistamise jaoks piima andvaid lehmi ei lüpsta üle kahe korra päevas. Kasutada ei tohi rohkem kui kaks päeva säilitatud piima, mis vastab neljale järjestikusele lüpsile. Põllumajandusliku juhtimise süsteemi raames ei tohi lehmade piimaandmist katkestada väljaspool tavapärast tootmispiirkonda, välja arvatud margari’dele (Piemonte karjused-juustumeistrid) kuuluvate loomade puhul. Veiste ning vajaduse korral lammaste ja kitsede põhisööda peab moodustama rohu- ja karjamaadelt saadud haljas- või kuivsööt ning peamiselt Castelmagno, Pradlevese ja Monterosso Grana omavalitsusüksuste territooriumidelt pärinev liigirikka rohumaa hein. Keelatud on kasutada maisisilo. Lisasööt peab koosnema teraviljadest, kaunviljadest, mineraalsooladest ja kehtivate õigusaktidega lubatud vitamiinidest. Piima ei tohi ladustamise eesmärgil jahutada madalamal temperatuuril kui 6 °C. Piim tuleb pärast võimalikku koorimist (pindmise kihi eemaldamine) soojendada temperatuurini 30–38 °C. Piima ei tohi pastöriseerida ega kuumtöödelda, samuti ei tohi kasutada ensüüme. Kalgendumine toimub vedela vasikalaabi abil (mis sisaldab vähemalt 70 % kümosiini) 30–90 minuti jooksul temperatuuril 30–38 °C. Kalgendumisnõus segatakse juustumassi pidevalt 10–15 minuti jooksul. Sel viisil purustatud kalgend jäetakse kalgendumisnõu põhja või võetakse sealt välja. Kalgendil lastakse seista vähemalt 18 tundi, kusjuures kalgendit võib jahutada. 18 tunni möödudes asetatakse kalgend anumatesse ning hoitakse eelmistes etappides eraldatud vadakus 2–4 päeva, et saavutada korrapärane kääritamine. Seejärel kalgend purustatakse ja hakitakse peeneks, tükid segatakse ja soolatakse. Toode mähitakse naturaalsesse või sünteetilisse kangasse ning asetatakse puidust või muust sobivast materjalist vormidesse (fascelle), kuhu see jääb vähemalt üheks päevaks ning kus seda käsitsi või mehaaniliselt pressitakse. Juustusid võib juustukoorikule värvi ja konsistentsi andmiseks hiljem kuivsoolata. Laagerdumine peab toimuma vähemalt 60 päeva jahedates ja niisketes looduslikes koobastes või igal juhul samade keskkonnatingimustega ruumides puidust või muust sobivast materjalist riiulitel. Selleks et tagada „Castelmagno” juustu tüüpiliste looduslike hallitusseente nõuetekohaseks arenguks vajalikud tingimused, peab laagerdumistemperatuur jääma vahemikku 5–15 °C ning õhuniiskus 70 % ja 98 % vahele. Laagerdumise ajal võib juustusid harjata ja/või pesta looduslike vahenditega, millel ei ole mingit otsest värviandvat mõju, et takistada soovimatute hallitusseente ja lestade arengut. „Castelmagno” juust võib kanda lisamärgistust „di alpeggio”, kui piim pärineb üksnes nendelt lehmadelt, kitsedelt ja lammastelt, keda on toidetud vähemalt 90 % ulatuses kohaliku taimestikuga karjamaadel ajavahemikul mai algusest oktoobri lõpuni, ning kui kogu tootmisprotsess leiab aset mägikarjamaadel ning kalgendamine toimub rohkem kui 1 000 meetri kõrgusel üle merepinna.

4.6. Seos piirkonnaga:

Looduslikud tegurid on asjaomasele mägipiirkonnale omased kliimatingimused, millel on mõju mägikarjamaade liikidele iseloomuliku sööda kvaliteedile ning toote looduslikule küpsemisele. Inimtegurid on muu hulgas saja-aastase traditsiooni jätkumine, sealhulgas töö tehniliste aspektide puhul, mis on aja jooksul püsima jäänud, järgides juurdunud tavasid.

4.7. Kontrolliasutus:

Kontrolliasutus vastab standardile EN 45011.

Nimi: INOQ — Istituto Nord Ovest Qualità Aadress: Piazza Carlo Alberto Grosso 82 12093 Moretta (Cuneo) CN ITALIA Tel +39 0172911223 Faks +39 0172911320 E-post: —

4.8. Märgistus:

Toote päritolu märgitakse logol, mis surutakse vormimise ajal juustuvormi põhjaga kokkupuutuvale küljele. Enne toote turustamist kinnitatakse nõuetele vastavale juustule päritolumärgiga samale küljele asjaomase toote vastavusmärk, mida nimetatakse sventolina’ks. Päritolumärk koosneb stiliseeritud C-tähest, mille ülemine kaar on kujutatud mäetippudena ning mille keskel on ellipsikujuline juusturatas, millest on üks tükk välja lõigatud. Märk on saadaval kahes suuruses: 11 x 12 cm 2–3 kg kaaluvate juustude jaoks ning 15,3 x 16,3 cm 3–7 kg kaaluvate juustude jaoks.

„Castelmagno” juust, mis on tervenisti toodetud kõrgemal kui 600 meetrit üle merepinna, kannab märgisel märgistust „prodotto della montagna”(mägitoode). Kui piim on toodetud ja kalgendatud kõrgemal kui 1 000 meetrit üle merepinna, kannab kaitstud päritolunimetusega juust märgisel märgistuse „prodotto della montagna” asemel märgistust „di alpeggio”. Märgistust „prodotto della montagna” kandva „Castelmagno” juustu puhul on sventolina (vastavusmärk) sinine. Märgistust „di alpeggio” kandva „Castelmagno” juustu puhul on sventolina neljale kiirele märgitud „di alpeggio”; nimetus „Castelmagno” on kirjutatud samblaroheliselt ja märgistuse „di alpeggio” tähed, mis on paigutatud nimetuse „Castelmagno” sisse, on 6 mm kõrgused. Mõlemal märgistusel on märge „crosta non edibile” („koorik ei ole söödav”).

Alles pärast kõnealust märgistamist ja märgise kinnitamist võib asjaomase toote turule lubada kaitstud päritolunimetuse „Castelmagno” all. Vastavusmärk koosneb väljalõigetega ümmargusest 18-sentimeetrise läbimõõduga paberkettast, millel on neli kiirt ning millel on kujutatud päritolumärgi juures kirjeldatud motiivi. Märkidel peavad peale kaitstud päritolunimetuse tähise „Denominazione di Origine Protetta Castelmagno” olema seadusjärgsed märked ja vajaduse korral lisamärgised „prodotto della montagna” või „di alpeggio”. Kui juustu müüakse lahtilõigatuna ja eelpakendatult, peavad päritolumärk ja vastavusmärk olema äratuntavad. Lahtilõigatud või eelpakendatud toote märgistusel peab olema tootja ja laagerdaja nimi, see peab vastama kehtivatele toiduainete märgistamise ja esitlemise eeskirjadele ning igal juhul peab pidevalt näha olema kaitstud päritolunimetuse tähistus ja päritolupartii number, et tagada toote parem jälgitavus.